**Între gânduri**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Încins de gânduri mă retrag spre seară

Pe drumuri slugărite de demult.

Eliberat – ca dintr-un vis ocult –

Vântoasele mă prind în horă iară.

Şi-mi spun mereu, nu-i bun ce e prea mult!

Urcând, imperturbabil mă coboară

Aceeaşi pătimire – veche moară,

De care n-aş mai vrea să mai ascult. –

Visele – roi de stele efemere –

Ard fumegos pe orizont drapat,

Dar jocul lor mie îmi dă putere...

Şi ard cu visu-n spaţiul expirat,

Rătăcitor pe-o mare de himere...

Şi nu mai am cu cine ţine sfat.

(Din vol.: De la Anna la Caiafa)